سمعت ابديرتك هيج الخبر طاش!
يا حفلة زفاف الانته مو بي؟
ونه سابوح حزني وجيتك اكياش
جنازة مو عرس صارت بلياك
الغرفة كبر واللحد الفراش
يا فرحان؟ اموتن والله كل يوم
اموت اوعينك ال من شافهن عاش
من تنزل دمعتي غيرك اشلون
يمشهه وجنت وحدك للدمع ماش
يغالي ايام شهر العسل مرات
جن مو بالعسل جنهن بلنعاش
وعليه تكول خاين ونه الوافيت
كلمة بيا بخت تحجيهه وتروح
اضحك أي ولكن ضحكتي شلون؟
من الالم اضحك طير مذبوح
اشوفك ما اشوفه من احاجيه
ويفز كلبي ويريد ابشوكنه ايبوح
ويزل لساني بسمك وارتبك بي
وارد اسمك وتطلع شايغة الروح
يا عيشة العشتهه ويا عرس هاذ
وحلمي اوياك بالتابوت مطروح
تحط ابين عينك الله يا ريت
وملح لتحط ابشفة جرح مفتوح
ب اول ليلة ما ردتك عله البال
كلت قسمة ونصيب اشينفع النوح
ردت انساك بس شلون انساك
وعطرك وي ضجيج المستحة ايفوح
يوزعون ابتسامات اليعرسون
ونه نظرات عيني اتوزع اجروح